Document ID: 32010R0118
Publication Date: 2010-02-09

Content:
REGOLAMENT TAL-KUMMISSJONI (UE) Nru 118/2010
tad-9 ta’ Frar 2010
li jemenda r-Regolament (KE) Nru 900/2008 li jistabbilixxi l-metodi tal-analiżi u d-dispożizzjonijiet tekniċi l-oħrajn meħtieġa għall-implimentazzjoni tal-arranġamenti għall-importazzjoni ta’ ċertu merkanzija li jirriżultaw mill-ipproċessar tal-prodotti agrikoli
IL-KUMMISSJONI EWROPEA,
wara li kkunsidrat it-Trattat dwar it-Funzjonament tal-Unjoni Ewropea,
wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9 tiegħu,
Billi:
(1)
Ir-Regolament tal-Kummissjoni (KE) Nru 900/2008 (2) jistabbilixxi l-formoli, il-proċeduri u l-metodi li għandom jintużaw għad-determinazzjoni tal-lamtu/glukożju għall-applikazzjoni tal-Annessi II u III tar-Regolament tal-Kummissjoni (KE) Nru 1460/96 tal-25 ta' Lulju 1996 li jistabbilixxi r-regoli dettaljati għall-implimentazzjoni tal-ftehim preferenzjali dwar il-kummerċ li japplika għal ċerti prodotti li jirriżultaw mill-ipproċessar ta' prodotti agrikoli, kif ipprovvdut fl-Artikolu 7 tar-Regolament tal-Kunsill (KE) Nru 3448/93 (3).
(2)
Ir-Regolament (KE) Nru 900/2008 ġie eżaminat minn grupp ta' esperti, bil-għan li jevalwaw jekk dak ir-Regolament jieħux in konsiderazzjoni l-evoluzzjoni xjentifika u teknoloġika tal-metodi stabbiliti f'dak ir-Regolament. L-istudji u t-testijiet li saru fil-qafas ta' dak l-eżami jindikaw li l-metodu użat biex jiġi ddeterminat il-kontenut tal-lamtu/glukożju bis-solubilizzazzjoni permezz tal-idrossidu tas-sodju (qabel id-degradazzjoni enżimatika fi glukożju) u l-kejl tal-kontent totali tal-glukożju bl-użu tal-metodu enżimatiku bi spettrofotometrija kif issa sar stabbilit għal ħafna mill-prodotti, ma għadhomx jissodisfaw ir-rekwiżiti tekniċi attwali u għaldaqstant iridu jiġu aġġornati.
(3)
Huwa għaldaqstant xieraq li jiġi stabbilit li d-degradazzjoni tal-lamtu/glukożju għandha ssir b'mod enżimatiku bl-amilażi u bl-amiloglukosidażi u li l-kontenut totali tal-glukożju għandu jiġi ddeterminat billi tintuża kromatografija tal-likwidu ta' prestazzjoni għolja (HPLC) u li jiġi speċifikat kif għandu jitwettaq il-metodu enżimatiku.
(4)
Ir-Regolament (KE) Nru 900/2008 għandu għaldaqstant jiġi emendat skont dan.
(5)
Il-miżuri adottati f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness I għar-Regolament (KE) Nru 900/2008 qed jinbidel bit-test stabbilit fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jkun jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, id-9 ta’ Frar 2010.

Metadata:
Eurovoc Level 1 Categories: 100158
100147
100157
100151
Eurovoc Level 2 Categories: 100258
100257
100192
100261
100256
100193
100224
Eurovoc Level 3 Categories: 614
4314
656
3632
3156
2736
3946
All Eurovoc Categories: 1170
1654
3156
3191
5300
666
867